
1. Reacţii privind alegerea primului-ministru din Israel
Candidatul Partidului Likud, Ariel Sharon, a fost ales premier al Israelului, cu un avans de 24,7% faţă de fostul şef al Guvernului, demisionarul Ehud Barak, potrivit rezultatelor definitive anunţate joi 8 februarie a.c., de Comisia centrală electorală. 

Ariel Sharon a obţinut 62,3% dintre sufragiile exprimate, faţă de 37,6%, câte a obţinut Ehud Barak, după numărarea tuturor buletinelor de vot. 

Un număr de 2666021 de alegători au participat la acest scrutin, din totalul de 4504769 înscrişi, ceea ce reprezintă o rată de participare de 59%, cea mai mică din istoria Israelului. 

Această slabă participare la vot se explică prin boicotarea alegerilor de către arabii israelieni, dintre care s-au prezentat la vot numai 25%, în timp ce la scrutinul din mai 1999 rata de participare a fost de 70%. 

Numărul de buletine de vot anulate sau fără vot exprimat este de aproximativ 80000, mai mic decât la algerile precedente, din 1999.

*

Conform analiştilor politici, demisia fostului premier, Ehud Barak, de la conducerea Partidului Muncii a deschis calea spre o luptă aprigă pentru ascensiune în cadrul partidului.

Până în ultimul moment, Ehud Barak şi-a anunţat apropiaţii că intenţionează să rămână în fruntea partidului. Dar enorma diferenţă care-l separa de Ariel Sharon, la numărul de voturi, pare să fi accelerat decizia de a demisiona. 

Speculaţiile în privinţa numelui succesorului lui E. Barak sunt din cele mai diverse, în special a celui care va asigura interimatul, până la următoarele alegeri. 

Numele fostului premier Shimon Peres este cel care circulă cel mai des, pentru asigurarea interimarului la şefia partidului. 

La cei 77 de ani ai săi, laureatul Premiului Nobel pentru Pace a încercat până în ultimul moment să fie candidatul laburiştilor pentru alegerile din 6 februarie a.c. Dar nici partidul Meretz, din partea căruia avea nevoie de sprijin, nici Ehud Barak, care s-ar fi putut retrage, pentru a-l lăsa să candideze, nu au făcut-o. 

Preşedintele Parlamentului, Avraham Burg, a anunţat, după declaraţia lui Barak, că doreşte ca partidul “să reflecteze la posibilităţile de revitalizare, în special în jurul personalităţii lui Shimon Peres”, în aşteptarea alegerilor care vor avea loc peste trei luni. El este unul dintre pretendenţii cei mai serioşi la şefia partidului şi, potrivit mai multor analişti, chiar are mari şanse de a câştiga alegerile. Ca semn al popularităţii sale, el a fost întâmpinat cu aplauze, la intrarea în sala în care Barak urma să-şi pronunţe discursul de adio. 

Burg se va confrunta şi cu alţi candidaţi serioşi la acest post, cum ar fi şeful diplomaţiei israeliene, Shlomo Ben Ami, unul dintre moderaţii partidului care a încercat să negocieze până în ultimul moment un acord cu palestinienii. Fostul ministru de interne, Haim Ramon va fi şi el pe lista de candidaţi. 

În paralel, Partidul Muncii va trebui să se pronunţe în privinţa propunerii lui Ariel Sharon de a forma un guvern de uniune naţională, fapt ce a provocat deja diviziuni în cadrul partidului. Ben Ami şi ministrul Justiţiei, Yossi Beilin, se opun categoric, susţinând că un astfel de guvern nu foloseşte intereselor partidului. La rândul său, ministrul Industriei, Binyamin Ben Eliezer, s-a declarat favorabil acestei opţiuni. 

Ehud Barak nu a respins posibilitatea creării unui asemenea guvern, dar a dublat-o cu o serie de condiţii care par să facă această idee puţin probabilă.

*

La Gaza, preşedintele Autorităţii Palestiniene, Yasser Arafat, a afirmat, într-o scurtă declaraţie, că “respectă alegerea poporului israelian şi speră în continuarea procesului de pace”. La rândul său, consilierul său politic, Nabil Abu Rudeina, a declarat că Autoritatea Palestiniană “va negocia cu orice guvern ales de poporul israelian”. “Ceea ce este important este respectarea acordurilor dintre Organizaţia pentru Eliberarea Palestinei şi guvernele israeliene”, a adăugat el, afirmând că “singura cale către pace presupune respectarea drepturilor poporului palestinian de a stabili un stat independent având drept capitală Ierusalimul”. Propunerile prezentate de A. Sharon în timpul campaniei electorale “nu constituie o bază pentru discuţii”, a afirmat secretarul general al Cabinetului palestinian, Ahmad Abdel Rahmane. 

Un responsabil al mişcării integriste Hamas a declarat că victoria lui Sharon constituie “un motiv pentru a continua rezistenţa”. “Nu ne e frică de Sharon şi nici poporului nostru. Dimpotrivă, alegerea sa este un motiv de continuare a rezistenţei”, a declarat Ismail Abu Shanab, unul dinte liderii mişcării care se opune procesului de pace şi care se face vinovată de cea mai mare parte a atentatelor antiisraeliene comise din 1994. 

Preşedintele american George W. Bush l-a felicitat pe Ariel Sharon pentru victoria sa triumfală în alegerile pentru funcţia de prim-ministru al Israelului, în timp ce cancelariile occidentale şi liderii arabi şi palestinieni l-au îndemnat să nu abandoneze cursa pentru pace. “Preşedintele i-a spus premierului ales Sharon că-i va face plăcere să lucreze cu el, în special în ceea ce priveşte obţinerea păcii şi stabilităţii în regiune”, a declarat purtătorul de cuvânt al Casei Albe, Ari Fleischer. 

Preşedinţia suedeză a Uniunii Europene l-a felicitat pe Ariel Sharon, exprimându-şi speranţa că noul premier “va continua procesul de pace şi dialogul cu toate părţile implicate”. 

În schimb, ministrul norvegian al Afacerilor Externe, Thorbjoern Jagland, a declarat că are “toate motivele să se teamă pentru situaţia din Orientul Mijlociu, dacă Ariel Sharon îşi pune în aplicare programul său de campanie”. 

Şeful diplomaţiei franceze, Hubert Vedrine, a declarat că Franţa va aprecia politica noului premier israelian în funcţie de acţiunile acestuia. “Îl vom aprecia în funcţie de actele şi faptele sale”, a declarat H. Vedrine. 

La Londra, Foreign Office-ul l-a invitat pe A. Sharon să nu abandoneze eforturile în favoarea păcii cu palestinienii şi să păstreze rezultatele obţinute în negocierile desfăşurate în timpul mandatului predecesorului său, Ehud Barak. 

“Liniile directoare ale acordului permanent sunt clare - ţine de premierul Sharon şi de preşedintele Autorităţii Palestiniene să decidă dacă a venit acum momentul încheierii acestui acord”, a declarat un purtător de cuvânt al Ministerului Afacerilor Externe. 

La rândul lor, majoritatea cotidianelor britanice şi-au exprimat îngrijorarea. Victoria lui Ariel Sharon este “atât de şocantă ca şi cum Jean-Marie Le Pen ar deveni preşedintele Republicii franceze şi Joerg Haider cancelar al Austriei", a afirmat "The Guardian”. “Pentru oricine doreşte pace pentu această naţiune şi vecinii ei, această zi este una dintre cele mai sumbre”, a adăugat el. 

Ministrul iordanian al Afacerilor Externe, Abdel Ilah Khatib, a declarat că ţara sa “va judeca acţiunea guvernului pe care îl va conduce Ariel Sharon în funcţie de angajamentul său pentru pace şi acţiunea sa pentru a realiza acest lucru”. 

La Damasc, directorul general al agenţiei oficiale SANA, Ali Abdel Karim Ali, a declarat că Siria îşi menţine pretenţia de a face pace numai în condiţiile restituirii tuturor teritoriilor arabe ocupate de Israel. 

Guvernul de la Tokyo l-a invitat, de asemenea, pe Ariel Sharon să facă pace. “Japonia crede că o pace negociată este singura opţiune realistă şi doreşte cu ardoare ca Sharon, în calitate de prim-ministru israelian, să depună toate eforturile pentru a ajunge la o pace justă, durabilă şi globală, ţinând cont de ceea ce s-a realizat în urma negocierilor trecute”, a declarat ministrul Afacerilor Externe, Yohei Kono.

 

 

 

2. Preocupări recente ale Comisiei ONU pentru Drepturile Omului

 

Purtătorul de cuvânt al Ministerului ceh de Externe a anunţat joi, 8 februarie a.c., că diplomaţi cehi şi polonezi pregătesc o nouă rezoluţie prin care denunţă nerespectarea drepturilor omului în Cuba, şi care urmează a fi prezentată Comisiei ONU pentru Drepturile Omului. 

Polonia şi Cehia au mai prezentat două rezoluţii asemănătoare acestei comisii a Naţiunilor Unite, a reamintit purtătorul de cuvânt, Ales Pospisil, conform căruia ultima iniţiativă nu are nici o legătură cu arestarea în Cuba a lui Ivan Pilip, deputat şi fost ministru, şi a compatriotului său, Jan Bubenik. 

Pilip şi Bubenik s-au întors în data de 6 februarie a.c. la Praga, după ce au stat timp de aproape o lună într-o închisoare a Securităţii statului cubanez din Havana, întrucât s-au întâlnit cu membri ai opoziţiei anticastriste, în provincia Ciego de Avila (600 de kilometri est de Havana). 

Viceministrul ceh de Externe, Martin Palous, s-a întâlnit, la Varşovia cu diplomaţi polonezi, pentru a pregăti această nouă rezoluţie, a adăugat Pospisil. Diplomaţia cehă se opune însă aplicării de sancţiuni economice globale împotriva Cubei, a subliniat el, precizând că este “de acord cu sancţiuni care să-i lovească în principal pe autorii acestor probleme”.

*

Un reprezentant al comisiei Naţiunilor Unite pentru drepturile Omului a sosit, sâmbătă, 10 februarie a.c., în Gaza, pentru a demara o anchetă asupra cazurilor de violare a drepturilor omului în teritoriile palestiniene, deşi guvernului israelian se opune anchetei. 

“Din nefericire, guvernul israelian a hotărât că nu va coopera cu noi, însă există fapte care pot fi stabilite şi cu alte mijloace”, a declarat jurnaliştilor un expert al comisiei, profesorul sud-african John Dugard, în urma unei întâlniri cu preşedintele Autorităţii Palestiniene Yasser Arafat, la Gaza. 

“Noi vom face tot ce ne stă în putinţă pentru a avea o imagine completă a ceea ce se întâmplă, şi, dacă guvernul israelian nu ne va da informaţii, le vom obţine de la organizaţiile non-guvernamentale din Israel”, a adăugat profesorul Dugard. 

“Datoria noastră este să anchetăm şi să examinăm, cât mai bine, tot ce se întâmplă, şi pe acestă bază să întocmim un raport cu recomandări", a spus reprezentantul comisiei ONU. 

Yasser Arafat, a salutat iniţiativa comisiei. “Nu va fi uşor pentru ei şi cu toate acestea ei au venit, noi le-am prezentat un tablou complet al suferinţelor”, a afirmat Arafat. 

Acesta a denunţat, încă o dată, “asediul asupra oraşelor şi satelor, constrângerile”, precum şi consecinţele măsurilor impuse de Israel asupra economiei palestiniene, după declanşarea Intifadei. 

Postul de radio al armatei israeliene a anunţat că Israelul “nu va colabora” cu comisia, justificându-şi deciziea prin faptul că aceasta ar fi acuzat armatele israeliene de “crime de război” în Cisiordania şi în fâşia Gaza. 

Comisia este formată din trei experţi, profesorul Dugard, profesorul american Richard Falk şi ministrul de Externe al Bangladeshului, Kamal Hussein, şi va trebui să se deplaseze în Cisiordania, Ramallah, Hebron, Bethleem şi Beit Jala. 

Comisia va trebui să încheie misiunea la 18 februarie a.c., aceasta constând în strângerea de “informaţii despre violarea drepturilor omului comisă de puterea ocupantă israeliană”, de la începutul Intifadei, a informat un comunicat al ONU.

 

3. Exerciţiul anual de gestionare a crizelor al NATO

 

Alianţa Nord-Atlantică (NATO) va efectua, în perioada 15-21 februarie a.c., exerciţiul anual de gestionare a crizelor (CMX 2001) la care vor lua parte 14 ţări europene partenere.

Se preconizează realizarea unui exerciţiu virtual, la care va participa secretarul general al NATO, George Robertson, dar “la care nu vor fi mobilizate trupe”, după cum se subliniază în comunicatul NATO. 

Conform unui scenariu fictiv, NATO este mandatată de Naţiunile Unite să ducă la îndeplinire o operaţiune de pace. Exerciţiul “urmăreşte punerea în aplicare a procedurilor, măsurilor şi dispoziţiilor politice şi militare în vederea gestionării crizelor”. 

În afara celor 19 state membre ale NATO, la exerciţiu vor lua parte şi cele 14 ţări partenere ale Organizaţiei Nord-Atlantice: Austria, Bulgaria, Elveţia, Estonia, Finlanda, Irlanda, Letonia, Lituania, Fosta Republică Iugoslavă a Macedoniei, România, Slovacia, Slovenia, Suedia şi Ucraina. 

Exerciţiul va permite, totodată, “punerea în practică a dispoziţiilor convenite pentru ca partenerii să poată participa în mod activ la elaborarea deciziilor şi la planificare”.

 

4. Activitatea curentă a Uniunii Europene

 

Uniunea Europeană va trebui să compenseze, în scurt timp, un deficit de 1,6 milioane de specialişti, dacă vrea să-şi atingă scopul de a deveni prima putere economică mondială, depăşind Statele Unite, a afirmat, miercuri 7 februarie a.c., preşedintele Comisiei Europene, Romano Prodi. 

R. Prodi a prezentat un program în zece puncte, elaborat de Comisia Europeană pentru viitorul summit european, ce urmează să se desfăşoare în martie 2001, la Stockholm. El a cerut, totodată, liderilor celor 15 state membre ale UE să nu pericliteze, prin încetinirea procesului de armonizare, şansele pe care le oferă ameliorarea economică. 

Dimpotrivă, “situaţia economică bună a economiei europene ar trebui să-i încurajeze pe liderii ei ca mai degrabă să întreprindă reforme la nivelurile social şi economic, în loc să slăbească vigilenţa”. 

Romano Prodi a subliniat că programul “de promovare a creşterii economice şi a forţei de muncă” elaborat de Comisie pune accent pe deficitul de specialişti în industria informatică, acesta fiind un sector cu o pondere deosebită. Acest deficit, susţine Prodi, “pune în pericol eforturile europene de a recupera din diferenţele faţă de Statele Unite şi de a-şi dezvolta propria economie a cunoaşterii”. 

Pentru a vedea care sunt “cauzele structurale” ale problemei, UE trebuie să adopte politici comune mai ambiţioase în materie de învăţământ şi formare în acest sector. Pe de altă parte, UE trebuie să reconsidere anumite aspecte ale politicii sale de imigraţie, în sensul acceptării cadrelor şi tehnicienilor cu înaltă pregătire, “în prezent “creierele” fiind atrase de Statele Unite”, a subliniat Romano Prodi. 

 

5. Divergenţe privind proclamarea independenţei Republicii Muntenegru

 

O delegaţie a UE, condusă de şeful Direcţiei politice a MAE suedez, Sven Olah Petersson, a solicitat conducerii Republicii Muntenegru, vineri, 9 februarie a.c., încetarea oricărei iniţiative de proclamare unilaterală a independenţei, cerându-i să rezolve diferendul cu Serbia pe calea negocierilor. 

“Uniunea Europeană se pronunţă ferm împotriva oricărei iniţiative unilaterale din partea Muntenegrului. Noi dorim să vedem un Muntenegru prosper şi cu interesele bine apărate, dar aceasta numai în cadrul unei Federaţii Iugoslave reformate şi democratizate”, a declarat Sven Olah Petersson, a cărui ţară deţine preşedinţia semestrială a UE. 

Vorbind după încheierea întrevederilor sale cu liderii muntenegreni, inclusiv cu preşedintele Milo Djukanovici, Sven Olah Petersson a adăugat: “Acum, că Slobodan Miloşevici nu mai este la putere, Muntenegrul se poate aşeza la masa tratativelor cu Belgradul şi să-şi rezolve problemele. Dacă doriţi să vă integraţi în Europa şi să cooperaţi cu UE, atunci trebuie să ascultaţi şi de sfaturile UE”. 

Întrebat dacă UE va recunoaşte un Muntenegru independent, în cazul în care un referendum popular se va pronunţa în favoarea separării de Serbia, Sven Olah Petersson a afirmat: “Aici este vorba de viitorul şi de răspunderea directă ce revine poporului muntenegrean. Ceea ce vă putem spune este să nu vă grăbiţi, să reflectaţi adânc şi să nu faceţi gesturi necugetate”. 

Într-un comunicat difuzat de preşedinţia muntenegreană, Milo Djukanovici a insistat că temerile exprimate de UE şi de comunitatea internaţională că soluţiile propuse de el în privinţa relaţiilor dintre Serbia şi Muntenegru ar putea destabiliza situaţia din regiune sunt complet nejustificate. Cu preparativele destul de avansate pentru un referendum în problema independenţei, Republica Muntenegru pare să nu renunţe la această idee, după ce Serbia a refuzat transformarea actualei Republici federale Iugoslave într-o “Uniune a două state independente recunoscute pe plan internaţional”.

 

6. Condiţiile impuse României de către Comisia Europeană 

pentru suspendarea vizelor în spaţiul UE

Comisia Europeană a finalizat raportul preliminar privind regimul vizelor pentru cetăţenii români în spaţiul UE. Un raport final trebuie prezentat de către forul european până la 30 iunie a.c., iar eliminarea vizelor nu va putea fi luată în discuţie decât după realizarea acestui document. 

Principalele aspecte ale raportului preliminar sunt următoarele: 

La 1 decembrie 2000, Consiliul pentru Justiţie şi Afaceri Interne a ajuns la un acord cu privire la propunerea Comisiei referitoare la o Reglementare a Consiliului, referitoare la ţările ai căror cetăţeni trebuie să aibă vize la trecerea frontierelor externe şi cele ai căror cetăţeni sunt exceptaţi de la obligaţia de a avea vize. Conform acestui acord, România se va afla pe lista ţărilor ai căror cetăţeni sunt exceptaţi de la obligativitatea vizei. Această exceptare, însă, nu va intra în vigoare până când Consiliul va decide acest lucru, ulterior, pe baza unui raport din partea Comisiei. 

Consiliul a cerut Comisiei să trimită, nu mai târziu de 30 iunie 2001, un astfel de raport cu privire la angajamentele pe care România este pregătită să le ia cu privire la imigraţia ilegală şi rezidenţa ilegală, inclusiv referitoare la repatrierea persoanelor care provin din România şi sunt rezidente în ţările membre ale Uniunii Europene. Raportul va trebui însoţit de recomandări utile. În vederea ajungerii la o poziţie comună cu privire la aceste angajamente în cel mai scurt timp, un prim raport a fost cerut Comisiei de către Consiliu înainte de 30 ianuarie 2001. 

Acest prim raport interimar se referă la următoarele aspecte: 

- Controlul graniţelor 

- Politica de vize 

- Securizarea documentelor de călătorie 

- Acordurile de readmisie 

Raportul se bazează pe informaţiile strânse de Comisie în contextul procesului de preaderare şi, mai ales, pe observaţiile trimise de România la 15 ianuarie 2001 ca răspuns la cererea adresată de Comisie la 18 decembrie 2000. Comisia pune la dispoziţie statelor membre interesate documentaţia primită din partea României. 

“1. Controlul frontierelor 

1.1. Construcţia instituţională 

Un corp de poliţie de frontieră a fost înfiinţat în 1999, având în fruntea sa Inspectoratul General al Poliţiei şi Grănicerilor, care are autoritate asupra graniţelor. Noua Poliţie de frontieră are, de asemenea, autoritate asupra Pazei de Coastă. 

În domeniul legislativ, proiectele a două legi noi au fost întocmite în 2000, una cu privire la structura şi modul de funcţionare a Poliţiei de Frontieră Române, iar cealaltă conţinând prevederi referitoare la regimul graniţelor de Stat. Aceste proiecte sunt pe lista de priorităţi a noului Parlament. 

Ridicarea nivelului profesional al Poliţiei de Frontieră este un proces în curs de desfăşurare, iar înlocuirea militarilor în termen cu militari angajaţi pe baza de contract va fi încheiată în decursul anului 2002. Numărul total al personalului Poliţiei de Frontieră, la ora actuală, se ridică la 23000 de persoane. 

Prevenirea corupţiei în cadrul Poliţiei de Frontieră este o altă chestiune majoră cu care se confruntă autorităţile române.

1.2. Programe de investiţii şi echipament tehnic 

Situaţia actuală a dotării tehnice, care poate fi relevantă pentru scopul acestui raport, poate fi descrisă astfel. Există o bază de date cu informaţii despre toate tipurile de documente de călătorie, în care persoanele şi mijloacele de transport verificate la graniţe sunt înregistrate. Această bază de date este disponibilă la toate punctele de trecere a frontierei, existând în dotare şi echipamente de citire optică. A fost lansată procedura organizării unei licitaţii pentru achiziţionarea de echipament în valoare de 9,3 milioane euro. Aceste programe vizează, mai ales, întărirea controlului frontierelor la graniţele cu Moldova şi sudul Ucrainei.

1.3. Prevederi legale şi statistici referitoare la trecerea frontierelor 

Acordul încheiat între România şi Moldova cu privire la tranzitul în cele două ţări al cetăţenilor lor, prevede că cetăţenii din ambele state pot călători între ele pe baza buletinelor de identitate, dar această prevedere va fi anulată începând de la 1 iulie 2001. De la acea dată, cetăţenii moldoveni vor trebui să aibă paşapoarte pentru a intra în România. 

În perioada 1998-2000, au fost comise 135271 de infracţiuni la regimul frontierelor de stat şi al normelor vamale de către cetăţenii români şi străini. Dintre acestea, 73893 au fost treceri ilegale sau tentative de trecere ilegală a frontierei, majoritatea la punctele de graniţă (în jur de 93,5%). 

2. Politica de vize 

2.1. Ţările supuse regimului de vize 

De la 1 ianuarie 2001, lista ţărilor ai căror cetăţeni au nevoie de viză pentru a intra pe teritoriul românesc cuprinde 156 de state (în timp ce alte 35 de state, inclusiv statele membre ale UE, sunt pe lista ţărilor ai căror cetăţeni nu au nevoie de vize pentru a intra în România); 86 de ţări care au obligativitatea vizelor şi ai căror cetăţeni prezintă tendinţe de migrare ridicată sunt supuse unui regim de vize restrictiv, intrarea pe teritoriul românesc fiind acordată numai dacă cetăţenii din aceste ţări au o invitaţie şi o garanţie bancară la dispoziţia autorităţilor, pentru a fi utilizată în cadrul repatrierii lor. Vizele sunt acordate după ce autenticitatea invitaţiei este confirmată. Cetăţenii din Armenia, Azerbaidjan, Belarus, Kazakhstan, Kirghistan, Turkmenistan, Tadjikistan, Uzbekistan sunt obligaţi să aibă o invitaţie certificată, dar nu au nevoie de garanţie bancară. 

Ţările ai căror cetăţeni au nevoie de viză pentru a intra în statele membre UE, dar nu sunt supuşi acestei cerinţe din partea României sunt: Bosnia-Herţegovina, Republica Federală Iugoslavia, FYROM, Turcia, Rusia, Ucraina şi Moldova. România a început discuţii cu Rusia şi Ucraina în vederea introducerii obligativităţii vizei pentru posesorii de paşapoarte obişnuite turistice. În relaţiile cu Republica Moldova, un prim pas va fi obligativitatea folosirii paşapoartelor la trecerea graniţei, care va fi introdusă de la 1 iulie 2001. 

 

 

2.2. Măsuri de siguranţă în cadrul procedurilor 

De la 1 ianuarie 2000, şi ca o regulă generală, vizele pot fi obţinute doar de la misiunile diplomatice ale României şi birourile consulare. Aplicarea acestei reguli a fost amânată pentru cetăţenii UE şi cetăţenii unui număr de alte state. Începând de la 1 ianuarie 2001, România a decis unilateral ridicarea obligaţiei de viză pentru cetăţenii UE. 

3. Securizarea documentelor de călătorie 

3.1. Paşapoartele româneşti 

În prezent, paşapoartele româneşti sunt realizate cu o tehnică de siguranţă împotriva falsificarii, în conformitate cu specificaţiile internaţionale pentru aparatele de citit paşapoarte. Oricum, aceste paşapoarte nu îndeplinesc întocmai standardele Uniunii Europene şi trebuie schimbate. Negocierile sunt în curs de derulare cu tipografiile care realizează paşapoarte pentru tipărirea altora noi. S-a decis ca paşapoartele utilizate în prezent să fie valabile până la expirarea lor, şi întregul proces de preschimbare să fie încheiat până la data indicată de Consiliul European (1 aprilie 2004). Există în prezent 4200000 de paşapoarte turistice în circulaţie. Un proiect de Ordonanţă de Guvern trebuie să fie aprobat pentru a se putea începe preschimbarea documentelor de călătorie. Acest proces va începe, probabil, în luna aprilie 2001. 

3.3. Actele furate 

Baza naţională de date a paşapoartelor emise conţine informaţii şi despre pierderea unor astfel de acte şi poate fi accesată on-line de Inspectoratul General al Poliţiei de Frontieră şi de către Ministerul de Externe. Nu există încă un sistem de comunicare, la punctele de frontieră, care să permită accesul on-line la baza centrală de date, iar unele dintre echipamentele existente în prezent la punctele poliţiei de frontieră nu sunt destul de performante pentru a permite accesul la baza de date on-line. Există un proiect-pilot finanţat de Programul Phare 2000, care va permite posturilor de frontieră din partea de nord-est a ţării să aibă acces on-line la baza centrală de date.

4.1. Prevederi legale privind cetăţenia română 

Statele UE cer ca misiunile consulare ale României să accepte renunţarea la cetăţenie, fără a controla dacă românii în cauză au primit cetăţenia altei ţări. O asemenea practică ar crea dificultăţi în repatrierea imigranţilor ilegali români. Oricum, birourile consulare ale României nu au autoritatea legală pentru a aproba renunţarea la cetăţenie. 

4.2. Expulzarea străinilor 

Străinii ce nu respectă prevederile Legii străinilor sunt retrimişi în ţara de origine, de plecare sau de destinaţie. De expulzări se ocupă Ministerul de Interne. Până ce expulzarea poate fi pusă în aplicare, străinii sunt cazaţi în spaţii ale MI. Deşi, în ultimii ani, unui număr de 40000 de cetăţeni străini, anual, li s-a refuzat intrarea în România, estimările arată că alţi 40000 au reuşit sa pătrundă, ilegal, pe teritoriul ţării, cu scopul de a ajunge în spaţiul UE. Potrivit autorităţilor române, 20000-30000 de străini se afla temporar în România, în aşteptarea unor ocazii de a ajunge în Vest. Cei mai mulţi imigranţi ilegali provin din Africa şi din Asia. Cea mai folosită zonă de intrare este graniţa de Est, cu Republica Moldova. 

5. Acordurile de readmisie şi cooperarea internaţională 

5.1. Ţări implicate în acorduri de readmisie cu România 

România a încheiat acorduri de readmisie cu toate ţările UE, exceptând Marea Britanie şi Portugalia. Documentele sunt în vigoare, cu excepţia celor cu Finlanda şi Irlanda, care au fost semnate, dar nu au fost, încă, ratificate. În plus, sunt în vigoare 6 acorduri de readmisie cu ţări candidate (Polonia, Slovacia, Cehia, Slovenia, Ungaria şi Bulgaria). 

5.2. Repatrierea in Romania 

Conform acordurilor de readmisie în vigoare, autorităţile române acceptă, fără formalităţi speciale, cetăţenii români prinşi în situaţii ilegale pe teritoriile ţărilor contractante şi care urmează să fie expulzaţi. România îi primeşte chiar dacă nu posedă un paşaport sau o carte de identitate valabilă, dar pot dovedi altfel că sunt cetăţeni români. Conform unor surse româneşti, numărul cetăţenilor români repatriaţi a fost de 19714 în 1998 (10747 din ţările UE), 23036 în 1999 (10312 din statele UE) şi 21.411 (9003 din UE) în 2000. 

5.3 Ofiţeri de legătură 

Deşi schimbul de ofiţeri de legătură preocupă autorităţile române, acestea nu au numit persoane în aceste funcţii în ţările UE, din cauza constrângerilor bugetare şi lipsei unui cadru legal adecvat. Pe bază bilaterală, în contextul implementarii acordurilor de readmisie şi la cererea ţărilor candidate şi a unor state membre, MI a asigurat prezenţa unor ofiţeri de poliţie pentru combaterea migraţiei ilegale, pentru perioade limitate (1-3 luni). Aceşti ofiţeri de legătură vor fi sprijiniţi financiar de statele beneficiare. 

6. Concluzii 

În perspectiva raportului din 30 iunie 2001, Comisia Europeană va continua să coopereze cu autorităţile române pentru a identifica angajamentele pe care România este pregătită să le ia, ce mijloace vor fi necesare pentru îndeplinirea angajamentelor şi calendarul adecvat şi va asista guvernul în finalizarea planului său de acţiune”. 

 

7. Procesul de aderare la Uniunea Europeană

 

Proiecte ale ţărilor din primul eşalon pentru aderarea la UE 

 

Statele din Europa Centrală şi de Est care se află în primul eşalon al aderării la UE privesc cu mari speranţe prima jumătate a anului 2001, perioadă în care preşedinţia UE este asigurată de Suedia şi sunt în aşteptarea unor progrese semnificative în acest proces.

Cele cinci state care au început negocierile mai devreme, ar dori să înscrie pe ordinea de zi mai multe capitole decât cele care figurează în strategia pe care au elaborat-o pentru primele şase luni ale acestui an ce vizează accelerarea extinderii UE.

În perioada preşedinţiei suedeze, Cehia ar dori dezbaterea a încă şase noi capitole, Polonia şi Slovenia a altor patru, Estonia a altor trei, în afara celor opt stabilite de UE (dintre care unele au fost deja finalizate de ţările candidate aflate în primul eşalon). Ungaria, de asemenea, ar dori să fie dezbătute cât mai multe capitole, dar numai dacă acest lucru nu este în detrimentul finalizării “temelor obligatorii”.

■ Polonia

La capitolul privind circulaţia capitalului, Polonia solicită o amânare de cinci ani pentru cumpărarea de imobile de către străini, în scopul investiţiilor şi o dispensă provizorie de cel puţin 18 ani pentru achiziţionarea de către persoane străine a unor terenuri agricole şi păduri.

În domeniul energetic, Polonia şi-ar asuma introducerea prevederilor privind gazul metan doar cu o întâziere de trei ani, iar în ceea ce priveşte rezervele de petrol, cu o întârziere de opt ani.

În ceea ce priveşte strategia privind concurenţa, Polonia ar dori să menţină sprijinul acordat de stat unor întreprinderi în cazul unor ramuri economice speciale, până la sfârşitul anului 2017, iar în politica socială solicită o amânare de doi ani în vederea aplicării unor reglementări privind protecţia muncii.

Cel mai dificil pare să fie capitolul referitor la protejarea mediului ambiant, domeniu în care Polonia a solicitat 14 dispense. Construirea sistemului de epurare a apei ar fi prevăzută doar pentru perioada 2010-2015, în timp ce ar dori să amâne unele prevederi referitoare la calitatea apei. Referitor la domeniul tratării reziduurilor, guvernul de la Varşovia a formulat cinci cereri de amânare cu efect până în 2005-2012. Alte cinci prevederi din capitolul privind protejarea mediului ambiant vizează construirea unor sisteme integrate de prevenire a poluării, calitatea şi depozitarea produselor petroliere, substanţele nocive pentru stratul de ozon şi protecţia împotriva radiaţiilor.

În ceea ce priveşte politica privind transporturile, Polonia solicită şase dispense provizorii, pe o durată de trei ani. Dintre acestea, trei privind traficul aerian, câte una pentru cel feroviar şi rutier, iar una se referă, în general, la sistemele de infrastructură.

La capitolul privind impozitele, au fost exprimate patru cereri. Două se referă la menţinerea, până la sfârşitul anului 2007, a facilităţilor de impozitare pentru comercializarea produselor alimentare şi a anumitor cărţi şi publicaţii. Celelalte două, tot pentru perioada menţionată, se referă la menţinerea facilităţii de impozitare pentru consumul de ţigări şi materii prime ecologice.

■ Cehia

În domeniile liberalizării prestărilor de servicii, al controlului financiar şi al politicii privind concurenţa nu există probleme serioase, astfel că aceste strategii vor putea fi finalizate fără dificultate. 

Încheierea altor capitole (de exemplu, transporturile şi libera circulaţie a persoanelor) va depinde de poziţia UE. Pentru o perioadă, deocamdată nedeterminată, după aderarea la UE, Cehia ar dori să menţină restricţiile privind obţinerea de locuinţe de către cei care nu au domiciliul stabil în această ţară şi de către cetăţenii proveniţi din state din afara Uniunii Europene. Totodată se mai doreşte şi amânarea cumpărării de către cetăţeni şi firme ale UE de terenuri agricole, terenuri destinate construirii de locuinţe şi păduri.

Cehia solicită şi o dispensă referitoare la obţinerea de proprietăţi imobiliare în alte ţări membre ale UE de către lucrătorii sezonieri, aspect inclus în capitolul privind libera circulaţie a persoanelor.

Ca şi Varşovia, Praga ar dori să obţină în domeniul impozitelor menţinerea facilităţilor de impozitare în anumite sfere de prestări de servicii, ca de pildă energia termică, activitatea industriei de construcţii şi serviciile de telecomunicaţii. De asemenea, ar dori să menţină după aderare - fără a preciza însă perioada de amânare - facilităţile de impozitare pentru comercializarea ţigărilor şi a produselor din tutun, precum şi pentru materiile prime.

Cehia ar mai dori o soluţie specială în problema obligativităţii impozitului pentru consumul de alcool distilat provenit de la producătorii de fructe.

În capitolul referitor la cultură, Praga îşi asumă preluarea reglementărilor privind televiziunile cu abonament şi prin cablu doar la începutul anului 2005.

Delegaţia cehă la negocieri a formulat cele mai multe dispense provizorii pentru sfera de probleme privind protejarea mediului ambinat. În schimb, a solicitat o amânare pe un termen relativ scurt, respectiv până în 2005, pentru reprelucrarea materialelor de ambalaj, iar construirea sistemului integrat de prevenire a poluării este prevăzut să fie finalizat doar în 2012. Partea cehă a solicitat o scutire imediată în cazul a patru directive ale UE privind calitatea apei, cu efect până în perioada 2005-2010. Acestea se referă - similar solicitărilor Poloniei - la epurarea apelor din localităţile populate, poluarea cu nitraţi a apelor, deversarea unor substanţe nocive şi la cerinţele privind calitatea surselor de apă potabilă. În afară de acestea, la capitolul referitor la protecţia mediului ambiant figurează şi solicitarea de amânare a aplicării a patru directive ecologice.

■ Estonia

Ministerul de Externe estonian a menţionat că o mare parte a perioadelor de tranziţie solicitate au caracter tehnic, astfel că acestea nu vor crea probleme serioase în cadrul negocierilor.

În domeniul prestărilor de servicii, Estonia ar dori să amâne, până în 2010, creşterea până la plafonul minim de 20.000 de euro a depunerilor de garanţii şi a compensaţiilor privind investiţiile.

La capitolul privind protejarea mediului ambiant au fost formulate nouă cereri de dispensă, dintre care cinci se referă la calitatea apei, două la protejarea naturii şi câte una la calitatea aerului şi, respectiv, la gestionarea deşeurilor. Cea mai lungă perioadă de tranziţie ar urma să dureze până în 2013.

Principala problemă a Estoniei în domeniul energetic o reprezintă depozitarea ţiţeiului necesar unei perioade de 90 de zile. Având în vedere cheltuielile pentru construirea capacităţii de depozitare, Estonia ar dori să depună o parte din rezervă în alte state membre ale UE.

La capitolul transporturi, guvernul îşi asumă ca termen pentru îndeplinirea criteriului minim prevăzut pentru impozitul pentru autovehiculele de tonaj greu, anul 2005.

■ Slovenia

Slovenia solicită o amânare de cinci ani după aderare pentru aplicarea reglementărilor referitoare la comercializarea medicamentelor.

La capitolul “impozite”, Slovenia solicită o derogare în legătură cu facilităţile de impozitare în domeniul produselor alimentare, al echipamentului audiovizual şi al construirii de clădiri pentru persoanele handicapate. Respectarea criteriului privind impozitul pe comercializarea vinurilor este asumată, ca termen, de Slovenia, începând cu 1 iulie 2005, dată la care ar urma să stabilească plafonul cerut de UE şi impozitul pe consumul de ţigări.

Referitor la acumularea rezervei de petrol necesară pentru o perioadă de 90 de zile, Slovenia şi-o asumă ca realizabilă - îndeosebi din motive financiare - doar după trei ani de la aderare. 

Singura solicitare privind capitolul relaţiilor economice externe este o dispensă referitoare la menţinerea, încă 10 ani, a actualelor acorduri comerciale avantajoase încheiate cu unele state din fosta lugoslavie.

Cele mai multe cereri au fost formulate în privinţa preluării reglementărilor referitoare la protejarea mediului ambiant. Printre acestea se numără amânarea cu zece ani a datei privind construirea sistemului de canalizare si stabilirea sfârşitului anului 2007 ca dată pentru tratarea, conform normelor europene, a materialelor de ambalaj. Privind această ultimă problemă, UE a semnalat deja faptul că este dispusă să o accepte, în anumite condiţii, la fel ca şi finalizarea, la 30 septernbrie 2007, a sistemului integrat de prevenire a poluării ca şi unele solicitări în ceea ce priveşte capitolul impozite.

 

8. Eveniment ştiinţific de importanţă mondială – prezentarea 

genomulului uman

 

Cel mai important eveniment din istoria ştiinţei care a avut loc, la 12 februarie a.c., simultan, în mai multe capitale ale lumii, Washington, Tokyo, Londra, Paris şi Berlin, fiind prezentat on-line şi de prestigioasele reviste “Nature” şi “Science”, este reprezentat de prezentarea celei mai cuprinzătoare versiuni a genomului uman obţinută vreodată. Publicarea detaliată a codului genetic uman, eveniment la fel de important ca şi cucerirea Lunii, confirmă faptul că genomul uman conţine mult mai puţine gene decât se credea, doar de două ori mai multe decât o muscă sau de doar cinci ori mai multe decât o bacterie patogenă.

“Recensământul” genelor umane reprezintă o sursă de informaţii pentru cercetători din lumea întreagă în vederea creării medicamentelor viitorului. 

Descrierile ştiinţifice survin după anunţul din iunie 2000, prezentat în SUA la Casa Albă, potrivit căruia s-a realizat o hartă aproape completă a genomului uman. 

Cercetătorul Davis Galas de la Applied Life Science din California, declara în revista “Science” că “acum, trebuie să învăţăm să ne folosim de aceste descoperiri pentru a înţelege biologia organismului”. După zece ani de cercetări, consorţiul public “Human Research Project” şi rivalul său “Celera Genomics”, firmă privată americană, condusă de Craig Venter, publica fiecare versiunea sa în revistele citate. Totodată, cele două “hărţi” sunt puse la dispoziţia cercetărilor pe Internet. 

După decriptarea a ceea ce cele mai diferite echipe de cercetători au numit “Marea carte a vieţii”, rămâne de înţeles cum un număr atât de mic de gene poate fi prezent atât la o muscă cât şi la o persoană umană. În acest sens, cercetătorul francez Jean-Michel Claverie preciza: “Complexitatea organismului uman nu se explică prin cantitatea superioară de gene”. Iar americanul David Baltimore adăuga: “Cea mai mare diferenţă între om şi muscă rezidă în complexitatea proteinelor noastre”. Genomul uman poate avea un mare număr de variante, din care peste 2 milioane, identificate de “Celera Genomics”, au importanţă pentru a dezvolta o medicină personalizată. Schimbările care pot fi suferite de proteinele numite “polimorfisme mononucleotidice” sau SNP disting indivizii. Ele joacă un rol în predispoziţia către anume boli ca diabetul sau maladia Alzheimer şi “în modul în care corpul nostru reacţionează la un medicament”. Cercetătorii au păşit într-o nouă etapă: studiul proteinelor, o nouă disciplină numită “proteomică” pentru a repera ţintele terapeutice. 

Genetic, speciile prezintă similitudini remarcabile: de la vierme la muscă, de la şoarece la om, toate organismele sunt asemănătoare din punct de vedere biologic. Potrivit antropologului Svante Paablo, de la Institutul Max Planck din Leipzig, “nu există nici o îndoială că viziunea genomică a locului nostru în natură va fi în acelaşi timp o sursă de umilinţă şi o lovitură serioasă adusă ideii caracterului unic al genului uman”. Asemănarea genetică între primate şi om – “secvenţa de ADN a vărului nostru cimpanzeul este 99% identică cu a noastră” - este surprinzătoare. “Diferenţele dintre om şi cimpanzeu, numărul de gene, funcţiile şi structurile lor, organizarea cromozomilor şi a genomului, tipurile de celule şi anatomiile sistemului nervos sunt practic imposibil de distins”, arată Craig Venter. Odată cu decriptarea genomului, dispare şi fundamentul biologic al conceputului de rasă. Aceasta pentru că fiecare individ uman are în proporţie de 99,99% acelaşi cod genetic cu restul semenilor săi. Indivizi aparţinând unor rase diferite pot prezenta similitudini genetice cu reprezentanţi ai altor grupuri etnice. 

Această revoluţie în genetică poartă în ea promisiunea pentru o medicină preventivă individualizată. De exemplu, cupluri cu risc de maladii genetice şi care doresc să aibă copii pot să ceară ca un embrion conceput în vitro să fie testat înainte de a fi implantat în uterul mamei. Aici însă există şi riscul unui eugenism nedorit. Testele vor permite depistarea mai uşoară a maladiilor genetice, dar există riscul ca ele să fie realizate şi de angajatori, de instituţii financiare sau de asigurări, ceea ce ar duce la discriminare, conform cercetătorilor americani. Astfel, folosirea informaţiei genetice ar putea duce la crearea unei noi subclase sociale, a celor genetic defavorizaţi. Unele state din SUA au adoptat deja legi menite să evite discriminarea genetică în asigurările de sănătate sau la angajare.

